क्या कहा ! अंधी दुनिया ! जी हाँ , आपके कर्ण पल्लवों ने ठीक ही सुना। वास्तव में बात यही है , सही है और कुछ भी नहीं है। आपने यूं तो बहुत से अंधे देखे होंगे पर आज हम आपको ऐसे 'ढाई घड़ी के अंधों ' की दुनिया से अवगत कराना चाहते हैं जो आपने देखते सुनते हुए भी नहीं देखी होगी।हो सकता है आप सोच रहे हों यह कलम तोड़ महामूर्ख 'बात का बतंगड़' ,'तिल का ताड़' बनाकर आपकी गणना भी अंधों में न कार दे।कहीं आप लेख को पढ़कर आपे से बाहर हो जायं तो इन पन्नों को सिगरेट सुलगाने में कदापि प्रयोग न लायें क्यूंकि ये शब्द सूक्ष्म -भाव होकर चाय या सिगरेट के धुएं के साथ समाहित होकर अंतर्मन में लीन हो जायेंगे। और यदि आप इन्हें अपने कम्प्यूटर मॉनीटर पर पढ़ रहे हैं तो और भी धैर्य रखें नहीं तो... वैसे भी, शब्द ब्रह्म है और अविनाशी ....| खैर आपतो स्वयं ही समझदार हैं ( अधिकतर लोगों के तो रिश्ते-नातेदार ही समझदार होते हैं) अतः आशा है आप ऐसा नहीं करेंगे।